Áder Prágában - Magyarország kész segítséget nyújtani a csehországi magyar szervezeteknek - mon.hu
Áder Prágában - Magyarország kész segítséget nyújtani a csehországi magyar szervezeteknek
2017.12.6 11:58	 Akt.:	 2017.12.6 11:59
Prága, 2017. december 6. Áder János köztársasági elnök (j) találkozója Radek Vondrácekkel, a cseh képviselőház elnökével (j2) prágai hivatalában 2017. december 5-én.	- © MTI Fotó: Koszticsák Szilárd
Prága – Magyarország kész minden szükséges segítséget megadni a csehországi magyar szervezeteknek tevékenységükhöz – jelentette ki Áder János magyar államfő kedden délután Prágában, amikor a magyar nagykövetségen kötetlen beszélgetést folytatott a csehországi magyar szervezetek képviselőivel.
“Lehetőségeinkhez képest minden segítséget megadunk tevékenységük folytatásához, amennyiben ezt igényelni fogják” – mondta Áder János, miután meghallgatta a legfontosabb csehországi magyar szervezetek és a prágai, valamint a brünni (Brno) magyar diákklubok vezetőinek beszámolóit munkájukról. Az elnök, aki kétnapos hivatalos látogatásra érkezett Prágába, elismeréssel méltatta a csehországi magyar szervezetek munkáját.
Rákóczi Anna, a Cseh- és Morvaországi Magyarok Szövetségének (CSMMSZ) országos elnöke kifejtette: a CSMMSZ a legnagyobb, és egyetlen országos magyar szervezet Csehországban. Az 1990-ben alakult szövetségnek jelenleg már az ország hét régiójában vannak aktív helyi egyesületei, és 25 éve jelenteni meg a Prágai Tükör című népszerű folyóiratot.
A találkozón Herczegh Anita, a magyar államfő felesége és Boros Miklós prágai magyar nagykövet is részt vett.
Címkék: Áder János, Csehország, Diplomácia, Magyarország